Erik Selle

John Erik Selle (født 1966) er en norsk politiker og pastor som siden 2013 har vært leder i partiet Konservativt, tidligere kalt Partiet De Kristne (PDK).

Bakgrunn 
Selle er cand.theol. fra Universitetet i Oslo der han tok mellomfag i sosialøkonomi og embetseksamen i teologi 1991–1996. Han arbeida som feltprest i Forsvaret i 1997 og var lærer i Bærum 1998–2004. Selle er også utdanna ved Heimevernets skole- og kompetansesenter og tjenestegjorde som major i Heimevernet i Bosnia i 2007.

Virke
Selle var fram til 2014 pastor og administrerende direktør i BærumsKirken, en pinsemenighet på Høvik i Bærum som Selle grunnla i 2001. Han har i tillegg blant annet vært styremedlem i Kristenfolket, en kristenkonservativ organisasjon som ble oppretta i 2009.

Partipolitikk 

Erik Selle ble første gang valgt til leder i PDK i 2013. Ved stortingsvalget dette året stilte han som partiets førstekandidat i Nord-Trøndelag. PDK ble danna som ei bygdeliste på Bømlo i Hordaland i 2011. I kommunestyre- og fylkestingsvalget 2015 stilte partiet lister i 69 kommuner og 19 fylker. Selle var førstekandidat i Akershus fylke og var også med på partilista for valget i Bærum kommune. Ved stortingsvalget i 2017 er Selle nominert på førsteplass i både Aust-Agder og Akershus fylke og på andreplass i Oslo.
Selle har tidligere hatt en periode i kommunestyret i Bærum for Høyre og også vært medlem av Fremskrittspartiet.

Selle er profilert «israelvenn» og jobba tidligere som rådgiver ved Internasjonale Kristne Ambassade Jerusalem, en politisk-religiøs organisasjon oppretta i 1980. Han er særlig opptatt av kristne i Afrika, blant annet som nestformann i The Africa-Israel Initiative. Ved stortingsvalget i 2017 var Selle nominert på førsteplass i både Aust-Agder og Akershus fylke, og på andreplass i Oslo. Ved valget fikk partiet 0,3 prosent av stemmene, og ingen representasjon noe sted.

Ved valget i 2021 ble partiet ikke representert på Stortinget, med en oppslutning på 0,4 prosent. Selle er motstander av sosialisme og tilhenger av markedsøkonomi. I forbindelse med Russlands invasjon av Ukraina i 2022 er Selle blitt kritisert for å formidle russisk propaganda som legitimerer Russlands invasjon.

Referanser

Eksterne lenker 
 

Norske partiledere
Norske pastorer og predikanter i Pinsebevegelsen
Fødselsdato ikke oppgitt